FÆLLES HOLDNING (EF) Nr. 22/2005

fastlagt af Rådet den 4. april 2005

med henblik på vedtagelse af Europa-Parlamentets og Rådets direktiv 2005/.../EF af ... om toogtyvende ændring af Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (phthalater i legetøj og småbørnsartikler)

(2005/C 144 E/04)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen (1),

under henvisning til udtalelse fra Det Europæiske Økonomiske og Sociale Udvalg (2),

efter proceduren i traktatens artikel 251 (3), og

ud fra følgende betragtninger:

Traktatens artikel 14 omhandler oprettelse af et område uden indre grænser med fri bevægelighed for varer, personer, tjenesteydelser og kapital.

Arbejdet med at gennemføre det indre marked bør forbedre livskvaliteten, sundhedsbeskyttelsen og forbrugernes sikkerhed. Dette direktiv opfylder kravet om, at der skal sikres et højt sundheds- og forbrugerbeskyttelsesniveau ved fastlæggelsen og gennemførelsen af alle Fællesskabets politikker og aktiviteter.

Den Videnskabelige Komité for Toksicitet, Økotoksicitet og Miljø (CSTEE) har efter at være blevet hørt af Kommissionen afgivet udtalelser om sundhedsrisiciene forbundet med disse phthalater.

Kommissionens henstilling 98/485/EF af 1. juli 1998 om artikler og legetøj til børn under tre år, som er beregnet til at blive puttet i munden, og som er fremstillet af blød PVC indeholdende visse phthalater (4) , opfordrede medlemsstaterne til at vedtage foranstaltninger til at sikre en effektiv beskyttelse af børns sundhed hvad angår disse produkter.

Siden 1999 har anvendelsen af seks phthalater i legetøj og småbørnsartikler, som er beregnet til at blive puttet i munden af børn under tre år, været genstand for et midlertidigt forbud på EU-plan efter vedtagelsen af Kommissionens beslutning 1999/815/EF (5) inden for rammerne af Rådets direktiv 92/59/EØF af 29. juni 1992 om produktsikkerhed i almindelighed (6) . Nævnte beslutning revideres regelmæssigt.

Nogle medlemsstater har allerede indført begrænsninger i markedsføringen af legetøj og småbørnsartikler på grund af indholdet af phthalater, hvilket direkte berører det indre markeds gennemførelse og funktion. Det er derfor nødvendigt at foretage en indbyrdes tilnærmelse af medlemsstaternes lovgivning på dette område og dermed at ændre bilag I til Rådets direktiv 76/769/EØF (7) .

Forsigtighedsprincippet bør finde anvendelse, når den videnskabelige evaluering ikke gør det muligt at fastslå risikoen med tilstrækkelig sikkerhed, så der sikres et højt sundhedsbeskyttelsesniveau, navnlig for børn.

Børn er som organismer under udvikling særligt sårbare over for reproduktionstoksiske stoffer. Derfor bør den eksponering af børn, som hidrører fra alle praktisk undgåelige kilder til emission af disse stoffer, navnlig artikler, som børn putter i munden, begrænses mest muligt.

Under risikovurderingerne og/eller inden for rammerne af Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (8) er DEHP, DBP og BBP blevet identificeret som reproduktionstoksiske stoffer og er derfor blevet klassificeret som reproduktionstoksisk i kategori 2.

Usikkerhederne i forbindelse med evalueringen af eksponeringen for disse phthalater, såsom den tid, artiklen er i munden, samt eksponeringen for emissioner fra andre kilder, gør det nødvendigt at tage forsigtighedshensyn. Der bør derfor indføres begrænsninger i anvendelsen af disse phthalater til legetøj og småbørnsartikler samt i markedsføringen af sådanne artikler. Begrænsningerne vedrørende DINP, DIDP og DNOP bør imidlertid af proportionalitetshensyn være mindre strenge end dem, der foreslås vedrørende DEHP, DBP og BBP.

Rådet bør i overensstemmelse med nr. 34 i den interinstitutionelle aftale om bedre lovgivning (9) opfordre medlemsstaterne til, at de hver for sig og i Fællesskabets interesse opstiller egne oversigter, der så vidt muligt viser sammenhængen mellem dette direktiv og dets gennemførelse i national lovgivning, og offentliggør disse oversigter.

Dette direktiv berører ikke Fællesskabets minimumsforskrifter for beskyttelse af arbejdstagerne som fastsat i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet (11) og i særdirektiverne vedtaget på grundlag heraf, navnlig Rådets direktiv 90/394/EØF af 28. juni 1990 om beskyttelse af arbejdstagere mod risici for under arbejdet at være udsat for kræftfremkaldende stoffer (12) og Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (13) —

UDSTEDT FØLGENDE DIREKTIV:

Artikel 1

Direktiv 76/769/EØF ændres som følger:

»småbørnsartikler«: ethvert produkt, der har til formål at gøre det lettere for børn at sove eller slappe af, eller som børn kan spise med eller sutte på.«

Artikel 2

Kommissionen tager senest den ... (14) de foranstaltninger, der er omhandlet i direktiv 76/769/EØF som ændret ved dette direktiv, op til fornyet vurdering i lyset af nye videnskabelige oplysninger om de i bilaget til dette direktiv beskrevne stoffer og deres substitutionsprodukter, og såfremt der er grundlag herfor, ændres disse foranstaltninger tilsvarende.

Artikel 3

1. Medlemsstaterne vedtager og offentliggør senest den ... (15) de nødvendige love og administrative bestemmelser for at efterkomme dette direktiv. De underretter straks Kommissionen herom.

Medlemsstaterne anvender disse bestemmelser fra den ... (16).

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 5

Dette direktiv er rettet til medlemsstaterne.

(1) EFT C 116 E af 26.4.2000, s. 14.

(2) EFT C 117 af 26.4.2000, s. 59.

(3) Europa-Parlamentets udtalelse af 6.7.2000 (EFT C 121 af 24.4.2001, s. 410), Rådets fælles holdning af 4.4.2005 og Europa-Parlamentets holdning af ... (endnu ikke offentliggjort i EUT).

(4) EFT L 217 af 5.8.1998, s. 35.

(5) EFT L 315 af 9.12.1999, s. 46. Senest ændret ved beslutning 2004/781/EF (EUT L 344 af 20.11.2004, s. 35).

(6) EFT L 228 af 11.8.1992, s. 24. Ophævet ved Europa-Parlamentets og Rådets direktiv 2001/95/EF (EFT L 11 af 15.1.2002, s. 4).

(7) EFT L 262 af 27.9.1976, s. 201. Senest ændret ved Kommissionens direktiv 2004/98/EF (EUT L 305 af 1.10.2004, s. 63).

(8) EFT 196 af 16.8.1967, s. 1. Senest ændret ved Kommissionens direktiv 2004/73/EF (EUT L 152 af 30.4.2004, s. 1).

(9) EUT C 321 af 31.12.2003, s. 1.

(10) EFT L 84 af 5.4.1993, s. 1. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

(11) EFT L 183 af 29.6.1989, s. 1. Ændret ved forordning (EF) nr. 1882/2003.

(12) EFT L 196 af 26.7.1990, s. 1. Ophævet ved Europa-Parlamentets og Rådets direktiv 2004/37/EF (EUT L 158 af 30.4.2004, s. 50)

(13) EFT L 131 af 5.5.1998, s. 11.

(14) Fire år efter dette direktivs ikrafttræden.

(15) Seks måneder efter dette direktivs ikrafttræden.

(16) Tolv måneder efter dette direktivs ikrafttræden.

RÅDETS BEGRUNDELSE

I. INDLEDNING

Kommissionen forelagde forslaget (1) om toogtyvende ændring af direktiv 76/769/EØF for Rådet og Europa-Parlamentet den 24. november 1999 på grundlag af artikel 95 i EF-traktaten.

Det Europæiske Økonomiske og Sociale Udvalg afgav udtalelse (2) den 15. februar 2000.

Europa-Parlamentet afsluttede førstebehandlingen og afgav udtalelse (3) den 6. juli 2000.

Rådet vedtog sin fælles holdning i dok. 5467/05 den 4. april 2005.

II. FORMÅL

Direktivudkastet vedrører markedsføring og anvendelse af legetøj og småbørnsartikler, der indeholder phthalater. I sin oprindelige form omhandlede det et forbud mod seks forskellige phthalater i legetøj og småbørnsartikler indeholdende PVC, som er beregnet til at blive puttet i munden af børn, der endnu ikke er fyldt tre år.

Europa-Parlamentet vedtog under førstebehandlingen en beslutning om phthalater og sikkerhedskrav til legetøj, hvori der foreslås en række ændringer i Kommissionens forslag. De vigtigste ændringer er følgende:

— I forbindelse med legetøj, som indeholder phthalater og er beregnet til børn fra tre til seks år, og som kan puttes i munden af yngre børn, skal emballagen og selve legetøjet forsynes med advarsler.

— Forbuddet bør gælde for alle phthalater og ikke kun de seks, der er med i Kommissionens forslag.

— Forbuddet bør udvides til at gælde for alt legetøj, ikke kun legetøj til børn under tre år og ikke kun legetøj, der er beregnet til at blive puttet i munden. Legetøj, som børn måske vil putte i munden, må ikke have koncentrationer på over 0,5 % i stedet for 1 % som forudset i Kommissionens forslag.

— Der må ikke tilsættes duftkomponenter til legetøj indeholdende phthalater, som et barn kan putte i munden.

Rådet drøftede sagen den 25. maj 2000, men kunne ikke nå til enighed om en fælles holdning.

I mellemtiden var resultaterne af nye risikovurderinger blevet forelagt og det syntes at være ønskeligt at styrke nogle af de oprindelige bestemmelser i overensstemmelse med Europa-Parlamentets konklusioner. Den 24. september 2004 nåede Rådet til politisk enighed om udkastet til direktiv om toogtyvende ændring af direktiv 76/769/EØF, som det foreligger i bilag I til dokument 12469/05.

III. ANALYSE AF DEN FÆLLES HOLDNING I DOK. 5467/05

1. Generelt

Selv om den ikke indeholder alle Europa-Parlamentets ændringer, udvider den fælles holdning forbuddets rækkevidde betydeligt ved at erstatte mærkning med et direkte forbud og den sikrer retssikkerheden ved klart af definere de artikler, som falder inden for forbuddets anvendelsesområde (der er tilføjet en definition af småbørnsartikel, der er identisk med den i legetøjsbeslutningen (4)).

Ændring 1, 3, 4, 6 og 8 er accepteret i princippet, men er omarbejdet.

Ændring 18, 2, 5, 11, 24, 7, 17/rev., 16 og 9 er ikke fundet acceptable.

2. Nye elementer i den fælles holdning sammenlignet med Kommissionens forslag

Der er foretaget mindre ændringer i formuleringen af betragtning 3, 4 og 7, de fleste af retlig art. Der er indsat nye betragtninger, nr. 6 og 9-15, for at angive, at der allerede er et midlertidigt forbud i kraft, og for at præcisere forholdet mellem de phthalater, der skal forbydes, forsigtighedsprincippet og risikovurderingsprocedurerne.

Definitionen af »småbørnsartikel« er indsat i den nye artikel 1, stk. 1.

Artikel 2 er blevet omformuleret, således at Kommissionen forpligtes til at revidere disse foranstaltninger inden for fire år fra deres ikrafttræden.

Artikel 3 er blevet omformuleret for at overholde retningslinjerne for affattelse af lovtekster og for at indsætte bestemmelser om medlemsstaternes pligt til at underrette Kommissionen om gennemførelsesbestemmelserne.

I bilaget er forbuddets rækkevidde blevet præciseret ved, at det er blevet udvidet, for DEHP, DBP og BBP til alt legetøj og alle småbørnsartikler og for DINP, DIDP og DNOP til legetøj og småbørnsartikler til børn under tre år, som de vil kunne putte i munden. I begge tilfælde er det blevet præciseret, at koncentrationsgrænsen på 0,1 % af massen gælder for massen af blødgjort materiale, således at den for artikler, som indeholder både blødgjort materiale og andre komponenter, fortsat kun gælder fuldt ud for den blødgjorte del.

IV. KONKLUSION

Rådet ønsker med sin fælles holdning at gå videre i samme retning som Europa-Parlamentet ved at udvide forbuddets rækkevidde betydeligt, idet mærkning erstattes med et direkte forbud. Rådet mener, at dette vil være et betydeligt skridt i retning af vedtagelse af et permanent forbud, idet der samtidig sker en fortsat revision, der fører til et endnu bredere forbud, hvis der skulle komme ny videnskabelig dokumentation frem efter ikrafttrædelsen.

(1) EFT C 116 E af 26.4.2000, s. 14.

(2) EFT C 117 af 26.4.2000, s. 17.

(3) EFT C 121 af 24.4.2001, s. 410.

(4) Kommissionens beslutning 1999/815/EF (EFT L 315 af 9.12.1999, s. 46).